A standardalkotási tevékenységek teljes körű áttekintése – ideértve az IFRS Értelmezési Bizottságának (IFRIC) munkáját is – az IFRS Alapítvány weboldalán érhető el.

Az (EU) 2017/827 rendelettel módosított 258/2014/EU európai parlamenti és tanácsi rendelet értelmében az Európai Unió három olyan szervezetnek nyújtott működési támogatást, amely a pénzügyi beszámolás és a könyvvizsgálat területén végez tevékenységet: a Nemzetközi Pénzügyi Beszámolási Standardok Alapítványa (International Financial Reporting Standards Foundation – IFRS Alapítvány), az Európai Pénzügyi Beszámolási Tanácsadó Csoport (European Financial Reporting Advisory Group – EFRAG) és a Közérdekű Felügyeleti Tanács (Public Interest Oversight Board – PIOB) számára. Ezek a támogatások elengedhetetlenek voltak a három kedvezményezett számára, és lehetővé tették, hogy az Európai Unió a közérdek védelmében aktív szerepet játsszon a globális standardalkotás e területén.

Az IFRS Alapítvány 2020-ban 4,9 millió EUR támogatást kapott a Bizottságtól, ami az Alapítvány számára juttatott teljes hozzájárulás 23,7 %-át teszi ki. Az Alapítványt továbbra is a Bizottság támogatta a legnagyobb mértékben. A Bizottságtól és a tagállamoktól származó források összesített aránya 2019-hoz képest nőtt (38,5 %-ról 42,8 %-ra).

Az (EU) 2017/827 rendelet értelmében a nemzetközi pénzügyi beszámolási standardok kidolgozásáról teljeskörűen be kell számolni az Európai Parlamentnek. Az Európai Parlament Gazdasági és Monetáris Bizottsága (ECON), valamint Hans Hoogervorst, az IASB elnöke és Erkki Liikanen, az IFRS Alapítvány Kuratóriumának elnöke 2020. február 18-án tartotta éves találkozóját.

Az IASB és az IFRIC ülései fő szabály szerint nyilvánosak. A napirendet előzetesen közzéteszik, és az ülések online megtekinthetők. Ezen túlmenően az IASB a honlapján közzéteszi az érdekelt felekkel tartandó negyedéves találkozókat is.

A kurátorok nevezik ki az IFRS standardok alkalmazásának értelmezését végző, és a pénzügyi beszámolási kérdésekben iránymutatásokat adó IFRS Értelmezési Bizottság (IFRIC) 14 tagját, továbbá az IFRS Tanácsadó Testület tagjait is.

Az IFRS Alapítványt egy 22 kurátorból álló Kuratórium irányítja, amelynek tagjai együttesen felelnek az IASB általános felügyeletéért és tagjainak kinevezéséért. A kurátorok kinevezésekor figyelembe kell venni a földrajzi egyensúly követelményét, és a kinevezést előzetesen jóvá kell hagynia a közigazgatási szervekkel való kapcsolattartásra szolgáló Felügyelő Testületnek, amelynek a Bizottság is tagja.

Az EFRAG Igazgatótanácsa minden évben teljesítmény- és eredményességi felülvizsgálatot végez. A 2020-ban végzett felülvizsgálat stratégiai, irányítási és operatív kérdésekre terjedt ki. Összességében az irányítási struktúra továbbra is jól működik, és az EFRAG még láthatóbbá és hitelesebbé vált.

Az EFRAG befejezte az IFRS 9 standard hosszú távú befektetésekre gyakorolt következményeit vizsgáló munkáját, és 2020 januárjában végleges szakvéleményt adott a Bizottságnak a tőkeinstrumentumok számviteli kezeléséről. Emellett az EFRAG folytatta az IFRS 17 standard módosításainak és az IBOR reformjának (2. szakasz) elemzését, beleértve a pénzügyi beszámolásra gyakorolt hatásukat is. Az EFRAG számos jóváhagyással kapcsolatos szakvéleményt adott. 2021-ben a még elvégzendő fő munka a módosított IFRS 17 standard jóváhagyására vonatkozó, 2021. március 31-én kiadott szakvélemény véglegesítése volt. Az érdekelt felekkel való kapcsolattartás az EFRAG szabályszerű eljárásának kulcsfontosságú része.

2020-ban az EFRAG pénzügyi beszámolással kapcsolatos munkáját továbbra is nagyrészt az IASB, az IFRS Értelmezési Bizottság és az IFRS Alapítvány munkaprogramja vezérelte.

Az IFRS Alapítvány 3,5 millió GBP nettó többletről számolt be (2019: 3,8 millió GBP). A tőketartalék teljes összege 2020. december 31-én 41,5 millió GBP volt.

Az IFRS Alapítvány részére nyújtott hozzájárulások utóbbi éveket jellemző csökkenő tendenciája 2020-ban is folytatódott. A beszámoló szerinti hozzájárulások összességében 9,5 %-kal csökkentek, a támogatók között azonban jelentős eltérések mutatkoztak. A nemzetközi könyvvizsgálói hálózatoktól származó, beszámoló szerinti hozzájárulások csökkenését ellensúlyozta egy kereskedelmi megállapodás, amely az engedélyezésből származó bevételek emelkedését eredményezte.

A pénzügyi hozzájáruláson túlmenően az EFRAG természetbeni támogatásokat is kap az EFRAG TEG tagjaitól, az EFRAG Igazgatótanácsától, a munkacsoportoktól és a tanácsadó testületektől, például ideiglenes kiküldetések formájában.

Az EFRAG arra törekszik, hogy tagsági bázisát ideális esetben valamennyi uniós tagállamra kiterjessze, és üdvözli, hogy a Bizottság, az Európai Parlament és a tagállamok más nemzeti szervezetek csatlakozását is támogatják. Az EFRAG üdvözölte, hogy 2021-ben egy osztrák szervezettől és az Európai Gazdasági Térség (EGT) országaitól is hozzájárulások érkeztek.

Az EFRAG esetenként európai parlamenti képviselőkkel is felveszi a kapcsolatot. 2020 októberében – a vizsgálati időszak szünetében – az EFRAG TEG elnöke eszmecserét folytatott az ECON bizottsággal az IFRS 17 standardról. Pascal Canfin, az Európai Parlament Környezetvédelmi, Közegészségügyi és Élelmiszer-biztonsági Bizottságának (ENVI) elnöke felszólalt az európai laboratórium éghajlatváltozással kapcsolatos jelentéstételi tevékenységről szóló kiadványának elindításakor.

Az EFRAG törekszik a földrajzi és szakmai háttér, valamint a nemek megfelelő egyensúlyára Igazgatótanácsában, technikai szakértői csoportjában (EFRAG TEG), valamint munkacsoportjaiban és tanácsadó testületeiben, továbbá a laboratórium irányítócsoportjában és projektmunkacsoportjaiban. Az EFRAG igazgatótanácsa, az EFRAG TEG és az európai laboratórium irányítócsoport azonos állampolgárságú tagjainak száma korlátozott. A szakmai háttér és a nemek közötti egyensúly megteremtése is szabályozott.

Az EFRAG Igazgatótanácsának, az EFRAG technikai szakértői csoportjának (EFRAG TEG) és az EFRAG Standardalkotási konzultációs fórumának (EFRAG CFSS) ülései nyilvánosak, a napirend, a háttéranyagok és az ülések összefoglalója pedig elérhető az EFRAG weboldalán. 2018 márciusa óta az ülések online is megtekinthetők.

A szabályszerű eljárás részeként az EFRAG konzultáció céljából állásfoglalás-tervezeteket tesz közzé, helyszíni vizsgálatokat és a hatáselemzések egyéb formáit is elvégzi, tájékoztató rendezvényeket szervez (amelyek némelyike kifejezetten a felhasználókat célozza meg) és külön felméréseket készít, ezek eredményeit visszajelzés formájában közzéteszi, majd nyilvánosságra hozza a végső álláspontját. Az EFRAG hozzájárul a tényeken alapuló standardalkotáshoz olyan kvantitatív tanulmányok készítésével, amelyek információkkal szolgálnak az EFRAG észrevételeiről és jóváhagyással kapcsolatos szakvéleményeiről szóló vitákhoz, és amelyek fokozatosan egyre jelentősebb részét teszik ki az EFRAG kutatási tevékenységeinek.

Az EFRAG átlátható, szabályszerű eljárásoknak megfelelően működik, amelyeket folyamatosan fejleszt. Ezek a szabályszerű eljárások valamennyi európai támogató számára lehetővé teszik, hogy az EFRAG-hoz megfontolás céljából benyújtsa véleményét. Ezzel biztosítják az Európában létező sokféle számviteli és gazdasági modellnek és nézetnek az EFRAG álláspontjának kialakításakor történő figyelembevételét, különös tekintettel a nemzetközi pénzügyi beszámolási standardok jóváhagyására. Az EFRAG a fenntarthatósági beszámolás területén is kikéri az érdekelt felek széles körének véleményét.

4. PIOB

4.1.Tevékenységek

A PIOB független felügyeletet biztosít a globális könyvvizsgálati standardok meghatározásának teljes folyamata során annak biztosítása érdekében, hogy a standardok kidolgozása elszámoltatható és átlátható legyen, továbbá teljes mértékben megfeleljen az érdekelt felek igényeinek. A PIOB székhelye Madridban van, ahol egy szabályozott spanyol nonprofit alapítvány szakmai bizottságaként működik, és a spanyol alapítványfelügyelet felügyelete alatt áll.

A PIOB 2020-ban a világjárványhoz alkalmazkodva gyakorolta a felügyeletet, és megfigyelőként követte a standardalkotó testületek (IAASB és IESBA) valamennyi ülését, amelyeket szinte teljes egészében virtuálisan tartottak. 2020-ban a hivatalos könyvvizsgálóktól elvárt szerep és gondolkodásmód előmozdítása érdekében jóváhagyta három minőségirányítási standard és az etikai kódex felülvizsgálatát. Több projekt esetében közérdekkel kapcsolatos aggályokat vetett fel, például a csoportos ellenőrzések, a kevésbé összetett szervezetek ellenőrzése, a folyamatos működés, a csalás, az ellenőrzési bizonyítékok, a technológia és a kiterjesztett külső jelentéstétel kapcsán. Ezzel egyidejűleg a PIOB a nyomonkövetési csoport 2020. július 14-én közzétett, „A nemzetközi ellenőrzési és etikai standardokat megállapító rendszer megerősítése” című ajánlásainak végrehajtásán dolgozott. 2021. június 3-án a PIOB közzétette 16. nyilvános jelentését, amely teljes áttekintést nyújt a PIOB tevékenységeiről .

4.2.Irányítás és elszámoltathatóság

A nyomonkövetési csoport, amelynek a Bizottság is tagja, nyomon követi, hogy a PIOB hogyan látja el a standardalkotási folyamat felügyeletét, és a tagság összetételének megfelelően kinevezi a PIOB tíz tagját (beleértve az elnököt is). 2020 decemberében a Bizottság felkérte az Európai Könyvvizsgálat-felügyeleti Szervek Bizottságának (CEAOB) tagjait, hogy javasoljanak jelölteket a két bizottsági jelölt (Aileen Pierce (IE) és Karel Van Hulle (BE)) helyére, akiknek a megbízatása lejár. Ennek eredményeként 2021. április 23-án Begona Ginert (ES) és Janine van Diggelent (NL) jelölték.

A PIOB tagjai évente nyilatkozatot írnak alá arról, hogy nem áll fenn esetükben összeférhetetlenség. 2020-ban nem jelentettek összeférhetetlenséget.

4.3.A finanszírozás diverzifikálása

A PIOB finanszírozása a tényleges és látható függetlenség megőrzését szolgálja. 2010 óta az Európai Unió a második legjelentősebb adományozó. 2020-ban a PIOB bevétele (pénzügyi és természetbeni hozzájárulások) 1 804 463 EUR-t tett ki. Az uniós hozzájárulás 345 000 EUR (azaz 19,12 %) volt, míg a Nemzetközi Könyvvizsgálói Szövetség (IFAC) továbbra is 1 064 438 EUR (azaz 58,99 %-os) hozzájárulást biztosított, ami nem éri el a rendelet 9. cikkének (5) bekezdésében megengedett 66,66 %-os felső határt. További hozzájárulások érkeztek az Értékpapír-felügyeletek Nemzetközi Szervezetétől (IOSCO), a Nemzetközi Fizetések Bankjától (BIS), a Független Könyvvizsgálati Szabályozók Nemzetközi Fórumától (IFIAR), az FRC-től, a Svájci Szövetségi Könyvvizsgálat-felügyeleti Hatóságtól, a tajvani Pénzügyi Felügyeleti Bizottságtól, míg a spanyol kormány ingyenesen biztosítja a madridi irodát (2020-ban a becslések szerint 189 318 EUR). Változatlanul szükség van a finanszírozás további diverzifikálására. Reformja részeként a monitoringcsoport célul tűzte ki, hogy 50 % alá csökkentse a PIOB IFAC általi finanszírozását.

5.Következtetések

Ez a 258/2014/EU rendelet szerinti utolsó éves bizottsági jelentés. A finanszírozási program elengedhetetlen volt a három kedvezményezett (IFRS Alapítvány, EFRAG és PIOB) számára. Az uniós finanszírozás lehetővé tette számukra az európai közérdek oly módon történő szolgálatát, hogy a pénzügyi beszámolás és a könyvvizsgálat területén megfogalmazzák és előmozdítják az európai szempontokat, továbbá biztosítják, hogy ezek a szempontok megfelelő figyelmet kapjanak az IASB és az IFAC standardalkotási folyamataiban.